Төсөл

**МОНГОЛ УЛСЫН ХУУЛЬ**

2024 оны ... дугаар сарын ... өдөр Төрийн ордон, Улаанбаатар хот

**МОНГОЛ УЛСЫН ҮНДСЭН ХУУЛИЙН ЦЭЦИЙН ТУХАЙ**

**ХУУЛЬ /ШИНЭЧИЛСЭН НАЙРУУЛГА/-ИЙГ ДАГАЖ**

**МӨРДӨХ ЖУРМЫН ТУХАЙ**

**1 дүгээр зүйл.**Монгол Улсын Үндсэн хуулийн цэцийн тухай хууль /шинэчилсэн найруулга/-ийн 10 дугаар зүйлд заасан Үндсэн хуулийн цэцийн нийт гишүүний хуралдааныг тус хууль хүчин төгөлдөр болсон өдрөөс хойш 30 хоногийн дотор зохион байгуулж, Үндсэн хуулийн цэцийн дэг болон Үндсэн хуулийн цэцийн ажлын албаны бүтэц, орон тоо, дүрмийг батална.

**2 дугаар зүйл.**Монгол Улсын Их ХуралМонгол Улсын Үндсэн хуулийн цэцийн тухай хууль /шинэчилсэн найруулга/-ийн 18.3-д заасан итгэлцүүрийг тус хуулийг баталснаас хойш ажлын таван өдрийн дотор батална.

**3 дугаар зүйл.**Монгол Улсыншүүхийн тухай хуулийн 26.6-ын “хяналтын шатны шүүхийн шүүгчдээс” гэсэн шаардлага нь тус хууль хүчин төгөлдөр болсон өдрөөс өмнө томилогдсон Үндсэн хуулийн цэцийн гишүүнд хамаарахгүй бөгөөд түүнийг тус хуулийн 26 дугаар зүйлд заасан журмын дагуу Үндсэн хуулийн цэцийн гишүүнд дахин санал болгож болно.

**4 дүгээр зүйл.**Монгол Улсын Их Хурлын чуулганы хуралдааны дэгийн тухай хуулийн 1011.1-д заасан журам нь тус хууль хүчин төгөлдөр болсон өдрөөс өмнө томилогдсон Үндсэн хуулийн цэцийн гишүүнд хамаарахгүй. Улсын Их Хурлын дарга зохих байнгын хороодын санал дүгнэлтийг үндэслэн түүнийг Цэцийн гишүүнээр дахин томилуулах саналыг Улсын Их Хуралд гаргаж болох бөгөөд энэ тохиолдолд захирамж гаргана.

**5 дугаар зүйл.**Үндсэн хуулийн цэцийн гишүүн Монгол Улсын Үндсэн хуулийн цэцийн тухай хууль /шинэчилсэн найруулга/-ийн 8 дугаар зүйлд заасан тангаргийг тус хууль хүчин төгөлдөр болсон өдрөөс хойш 30 хоногийн дотор өргөнө.

**6 дугаар зүйл.**Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс хойш 30 хоногийн дотор Үндсэн хуулийн цэцийн гишүүний судлаач, Ерөнхий бүртгэгч, бүртгэгчийг тус хуульд заасны дагуу томилно.

**7 дугаар зүйл.**Монгол Улсын Үндсэн хуулийн цэцийн тухай хууль /шинэчилсэн найруулга/-ийн 17.10-т заасан журмыг тус хууль хүчин төгөлдөр болсон өдрөөс хойш 30 хоногийн дотор батална.

**8 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... өдөр Төрийн ордон, Улаанбаатар хот

**МОНГОЛ УЛСЫН ҮНДСЭН ХУУЛИЙН ЦЭЦИЙН ТУХАЙ ХУУЛЬ**

**ХҮЧИНГҮЙ БОЛСОНД ТООЦОХ ТУХАЙ**

**1 дүгээр зүйл.**1992 оны 05 дугаар сарын 08-ны өдөр баталсан Монгол Улсын Үндсэн хуулийн цэцийн тухай хуулийг хүчингүй болсонд тооцсугай.

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... ны өдөр Төрийн ордон, Улаанбаатар хот

**ЗӨРЧЛИЙН ТУХАЙ ХУУЛЬД НЭМЭЛТ ОРУУЛАХ ТУХАЙ**

 **1 дүгээр зүйл.**Зөрчлийн тухай хуулийн Арван тавдугаар бүлэгт дор дурдсан агуулгатай зүйл нэмсүгэй:

 **1/15.36 дугаар зүйл:**

**“15.36 дугаар зүйл.Үндсэн хуулийн цэц, түүний гишүүний хараат бус байдалд нөлөөлөхийг оролдох**

1.Үндсэн хуулийн цэц /цаашид “Цэц” гэх/-ийн гишүүний маргаан хянан шийдвэрлэх ажиллагаа явуулахад аливаа хэлбэрээр нөлөөлөх, доромжлох, халдах, эсэргүүцэхийг оролдсон, эсхүл Цэц, түүний гишүүний аюулгүй байдлын журам зөрчсөн бол хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.”

 **2/15.37 дугаар зүйл:**

**“15.37 дугаар зүйл.Үндсэн хуулийн цэцийн хуралдааны дэг, журам зөрчих**

1.Цэцийн хуралдааны дэг, журмыг зөрчсөн бол хүнийг нэг зуун нэгжтэй тэнцэх хэмжээний төгрөгөөр, хуулийн этгээдийг таван зуун нэгжтэй тэнцэх хэмжээний төгрөгөөр торгоно.”

 **3/15.38 дугаар зүйл:**

**“15.38 дугаар зүйл.Үндсэн хуулийн цэцэд маргаан хянан шийдвэрлэх ажиллагаанд саад учруулах**

1.Цэц, түүний гишүүний дуудсанаар хүрэлцэн ирэхээс зориуд зайлсхийсэн, эсхүл гэрч мэдүүлэг өгөхөөс, шинжээч дүгнэлт гаргах, асуултад хариулахаас зайлсхийсэн, татгалзсан, эсхүл Цэцэд маргаан хянан шийдвэрлэх ажиллагаанд саад учруулсан бол хүнийг гурван зуун нэгжтэй тэнцэх хэмжээний төгрөгөөр, хуулийн этгээдийг таван зуун нэгжтэй тэнцэх хэмжээний төгрөгөөр торгоно.

2.Маргааны оролцогч Цэцэд хүрэлцэн ирэх, эсхүл Цэцэд мэдүүлэг өгөхөөс татгалзсан, зайлсхийсэн, эсхүл Цэцийн ажлын албаны ажилтны үйл ажиллагаанд саад учруулсан бол хүнийг гурван зуун нэгжтэй тэнцэх хэмжээний төгрөгөөр торгоно.”

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... ний өдөр Төрийн ордон, Улаанбаатар хот

**ЗӨРЧИЛ ШАЛГАН ШИЙДВЭРЛЭХ ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

 **1 дүгээр зүйл.**Зөрчил шалган шийдвэрлэх тухай хуулийн 1.8 дугаар зүйлийн 8 дахь хэсгийн“Иргэний” гэснийг “Үндсэн хуулийн цэцэд маргаан хянан шийдвэрлэх явцад Зөрчлийн тухай хуулийн 15.36, 15.37, 15.38 дугаар зүйлд заасан зөрчил үйлдсэн хүн, хуулийн этгээдэд Үндсэн хуулийн цэц, иргэний” гэж өөрчилсүгэй.

**2 дугаар зүйл.**Зөрчил шалган шийдвэрлэх тухай хуульд дор дурдсан агуулга бүхий дараах хэсэг нэмсүгэй:

**1/9.2 дугаар зүйлийн 15 дахь хэсэг:**

“15.Хууль, түүний холбогдох заалт Үндсэн хууль зөрчсөн тухай Үндсэн хуулийн цэцийн шийдвэр гарснаар Зөрчлийн тухай хуульд заасан шийтгэлийг хөнгөрүүлэх үндэслэл бий болсон бол зөрчлийн хэргийг дахин хянана.”

**3 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... ны өдөр Төрийн ордон, Улаанбаатар хот

**ТӨРИЙН ТУСГАЙ ХАМГААЛАЛТЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

 **1 дүгээр зүйл.**Төрийн тусгай хамгаалалтын тухай 8 дугаар зүйлийн 1 дэх хэсгийн 1 дэх заалтын “төрийн харш,” гэсний дараа “Үндсэн хуулийн цэцийн байр,” гэж нэмсүгэй.

**2 дугаар зүйл.** Төрийн тусгай хамгаалалтын тухай хуулийн 7 дугаар зүйлийн 1 дэх хэсэг, 11 дүгээр зүйлийн 1 дэх хэсгийн 9 дэх заалт, мөн зүйлийн 2 дахь хэсгийн 1 дэх заалтын “Үндэсний аюулгүй байдлын зөвлөлийн” гэснийг “Үндэсний аюулгүй байдлын зөвлөл, Үндсэн хуулийн цэцийн” гэж тус тус өөрчилсүгэй.

**3 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... ны өдөр Төрийн ордон, Улаанбаатар хот

**ГҮЙЦЭТГЭХ АЖЛЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

 **1 дүгээр зүйл.**Гүйцэтгэх ажлын тухайхуулийн 8 дугаар зүйлийн 8.4 дэх хэсгийн “Үндсэн хуулийн цэцийн дарга,” гэсний дараа “гишүүн,” гэж нэмсүгэй.

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны ... дугаар сарын ... ны өдөр Төрийн ордон, Улаанбаатар хот

**МОНГОЛ УЛСЫН ИХ ХУРЛЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

 **1 дүгээр зүйл.**Монгол Улсын Их Хурлын тухайхуулийн 23 дугаар зүйлийн 23.2 дахь хэсгийн 23.2.8 дахь заалтад “огцруулах” гэсний дараа “, эгүүлэн татах” гэж нэмсүгэй.

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**Монгол УЛСЫН ИХ ХУРЛЫН ЧУУЛГАНЫ ХУРАЛДААНЫ ДЭГИЙН**

**ТУХАЙ ХУУЛЬД нэмэлт, ӨӨРЧЛӨЛТ оруулах тухай**

**1 дүгээр зүйл.**Монгол Улсын Их Хурлын чуулганы хуралдааны дэгийн тухай хуулийн 82 дугаар зүйлийн 82.2 дахь хэсгийн 82.2.6 дахь заалтад “зөвшөөрсөн бол” гэсний дараа “Цэцийн шийдвэрт хүчингүй болгох хугацааг тусгайлан заасан тохиолдолд тус хугацаанд, хугацаа тусгаагүй бол” гэж, 102 дугаар зүйлийн 102.1 дэх хэсэгт “Санал, дүгнэлтэд сонсголын тайлангийн агуулгыг өөрчлөхгүйгээр тусгана.” гэсний дараа “Цэцийн гишүүнээр дахин томилох тохиолдолд нэр дэвшигчийн сонсголыг явуулахгүй.” гэж тус тус нэмсүгэй.

**2 дугаар зүйл.**Монгол Улсын Их Хурлын чуулганы хуралдааны дэгийн тухай хуулийн 103 дугаар зүйлийн 103.1 дэх хэсгийн “, эсхүл Төрийн албаны тухай хуульд заасан төрийн алба хаах насны дээд хязгаарт хүрсэнтэй холбогдуулж гишүүнийг чөлөөлүүлэх саналыг анх илгээсэн байгууллага” гэснийг хассугай.

**3 дугаар зүйл.**Монгол Улсын Их Хурлын чуулганы хуралдааны дэгийн тухай хуулийн дараах заалтыг дор дурдсан агуулгаар өөрчлөн найруулсугай:

**1/82 дугаар зүйлийн 82.1 дэх хэсэг:**

 “82.1.Монгол Улсын Үндсэн хуулийн Жаран зургадугаар зүйлийн 2 дахь хэсэгт заасан маргаантай асуудлаар Монгол Улсын Үндсэн хуулийн цэц /цаашид “Цэц” гэх/ дүгнэлт гаргасан бол түүнийг ёсчилсноос хойш ажлын таван өдрийн дотор Улсын Их Хуралд ирүүлнэ.”

 **2/103 дугаар зүйлийн 103.4 дэх хэсэг:**

“103.4.Цэцийн дарга, гишүүнийг эгүүлэн татах үндэслэл бий болсон гэж Улсын Их Хурал үзвэл энэ тухай саналаа Цэцэд хүргүүлэх бөгөөд Цэцийн дарга, гишүүнийг эгүүлэн татах үндэслэлтэй эсэхийг Цэцийн нийт гишүүний хуралдаанаар шийдвэрлэнэ.”

**4 дүгээр зүйл.**Монгол Улсын Их Хурлын чуулганы хуралдааны дэгийн тухай хуульд дор дурдсан агуулгатай дараах хэсэг, зүйл нэмсүгэй:

**1/82 дугаар зүйлийн 82.2 дахь хэсгийн 82.2.9, 8.2.10 дахь заалт:**

“82.2.9.хууль, тогтоол Монгол Улсын Үндсэн хуульд нийцээгүй гэсэн Цэцийн дүгнэлтийг Улсын Их Хурал хүлээн зөвшөөрөөгүй бол энэ тухай тогтоолыг ажлын 10 өдрийн дотор ёсчилж, дараах журмаар гаргасан үндэслэлийн хамт Цэцэд хүргүүлнэ:

82.2.9.а.хууль, тогтоол Монгол Улсын Үндсэн хуульд нийцээгүй гэсэн Цэцийн дүгнэлтийг Улсын Их Хурал хүлээн зөвшөөрөөгүй тухай дэлгэрэнгүй үндэслэлийг Хууль зүйн байнгын хороо гаргах;

82.2.9.б.нэгдсэн хуралдаан энэ хуулийн 82.2.9.а-д заасны дагуу гаргасан үндэслэл тус бүрээр ил санал хураалт явуулж, хуралдаанд оролцсон гишүүдийн олонхын саналаар үндэслэлийг дэмжих эсэх талаар тогтоол батлах.

82.2.10.Онц болон дайны байдал зарласан, цэрэг хөдөлгөх тухай, гамшгаас хамгаалах өндөржүүлсэн эсхүл бүх нийтийн бэлэн байдалд шилжүүлсэн эрх бүхий байгууллага, албан тушаалтны шийдвэр нь Үндсэн хуульд нийцсэн эсэх маргааныг хянан шийдвэрлэсэн Цэцийн дүгнэлтийг Улсын Их Хурал хойшлуулшгүй хэлэлцэнэ.”

**2/1011 дүгээр зүйл:**

“**1011 дүгээр зүйл.Үндсэн хуулийн цэцийн гишүүнд нэр дэвшигчийг санал болгох**

1011.1.Улсын Их Хурал Монгол Улсын Үндсэн хуулийн цэцийн тухай хуулийн 5, 6 дугаар зүйл болон энэ хуулийн 1011.2-т заасан журмын дагуу Цэцийн гишүүнд нэр дэвшигчийг санал болгох бөгөөд дараах журмыг баримтална:

1011.1.1.Улсын Их Хурлаас санал болгосон Цэцийн гишүүний бүрэн эрхийн хугацаа дуусах өдрөөс хоёроос доошгүй сарын өмнө, эсхүл гишүүний бүрэн эрх хугацаанаасаа өмнө дуусгавар болсон өдрөөс хойш ажлын 15 хоногийн дотор, хэрэв чуулганы чөлөө цагт эдгээр нөхцөл бий болсон бол ээлжит чуулган эхэлсэн өдрөөс хойш ажлын 15 өдрийн дотор Улсын Их Хурал дахь олонх, цөөнхөөс тэнцвэртэйгээр, аль ч нам, эвсэл олонх болоогүй бол Улсын Их Хуралд суудал авсан нам, эвслийг авсан суудлын тоогоор нь хувь тэнцүүлж бүрдүүлсэн 9 гишүүн бүхий ажлын хэсгийг Улсын Их Хурал байгуулна. Нам, эвслийн бүлэг ажлын хэсгийн гишүүнээ өөрөө сонгоно;

1011.1.2.Ажлын хэсэг байгуулагдсан өдрөөсөө хойш ажлын 15 өдрийн дотор нийт гишүүнийхээ гуравны хоёрын саналаар Цэцийн гишүүнд нэр дэвшигчийг сонгоно;

1011.1.3.Ажлын хэсэг нэр дэвшигчийг Улсын Их Хуралд хүргүүлэхээс өмнө тухайн нэр дэвшигч Цэцийн гишүүнд тавих болзол, шаардлагыг бүрэн хангасан талаарх танилцуулгыг Улсын Их Хурлын цахим хуудаст таваас доошгүй ажлын өдөр нийтэд нээлттэй байршуулна;

1011.1.4.Санал болгосон нэр дэвшигчийг Улсын Их Хурал томилохоос татгалзсан бол ажлын хэсэг 30 хоногийн дотор энэ зүйлд заасны дагуу өөр нэр дэвшигчийг дахин санал болгоно.

1011.2.Улсын Их Хурал Цэцийн гишүүнд тавих болзол, шаардлагыг хангах боломжтой хүмүүсийг судлах, ярилцлага хийх, ил тод байх, олон нийтийн болон мэргэжлийн байгууллагын оролцоог хангах зэрэг асуудлыг зохицуулсан журмыг энэ хуульд нийцүүлэн баталж, цахим хуудастаа байршуулна.”

**3/102 дугаар зүйлийн 102.4 дэх хэсэг:**

“102.4.Монгол Улсын Ерөнхийлөгч, Улсын Их Хурал, Улсын дээд шүүхээс Цэцийн гишүүнээр томилуулахаар нэр дэвшүүлсэн саналыг хүлээн авснаас хойш 24 цагийн дотор тухайн саналыг Монгол Улсын Үндсэн хуулийн цэцийн тухай хуулийн 6.6-д заасан танилцуулгын хамт цахим хуудаст байршуулна.”

**4/103 дугаар зүйлийн 103.5, 103.6, 103.7 дахь хэсэг:**

“103.5.Хууль зүйн байнгын хорооны дарга Цэцийн нийт гишүүний хуралдаанд итгэмжлэгдсэн төлөөлөгчөөр оролцох гишүүний талаарх саналаа Улсын Их Хурлын даргад оруулах бөгөөд Улсын Их Хурлын дарга захирамж гаргаж итгэмжлэгдсэн төлөөлөгчийг томилно. Итгэмжлэгдсэн төлөөлөгч нь Цэцийн дарга, гишүүнийг эгүүлэн татах санал, үндэслэлийг Цэцийн нийт гишүүний хуралдаанд танилцуулна.

103.6.Цэцийн дарга, гишүүнийг эгүүлэн татах үндэслэлтэй тухай Цэцийн шийдвэр гарсан бол Цэцийн дарга, гишүүнийг анх илгээсэн байгууллага, албан тушаалтан уг шийдвэрийг хүлээн авсан өдрөөс хойш ажлын таван өдрийн дотор саналаа Улсын Их Хуралд хүргүүлнэ. Уг хугацаанд саналаа хүргүүлээгүй бол Улсын Их Хурал энэ хуулийн 103.7-д заасны дагуу шийдвэрлэхэд тусгайлсан саналгүйд тооцно.

103.7.Цэцийн дарга, гишүүнийг эгүүлэн татах үндэслэлтэй тухай Цэцийн шийдвэрийг Улсын Их Хурал чуулганы үеэр хүлээн авсан бол ажлын таван өдрийн дараа 14 хоногийн дотор, чуулганы чөлөө цагт хүлээн авсан бол ээлжит болон ээлжит бус чуулган эхэлсэн өдрөөс хойш 14 хоногийн дотор Цэцийн шийдвэр, анх илгээсэн байгууллагын саналыг үндэслэн Цэцийн дарга, гишүүнийг эгүүлэн татах эсэхийг шийдвэрлэнэ. Анх илгээсэн байгууллага, албан тушаалтан энэ хуулийн 103.6-д заасан хугацаанд саналаа ирүүлээгүй бол Улсын Их Хурал Цэцийн шийдвэрийг үндэслэн Цэцийн дарга, гишүүнийг эгүүлэн татах эсэхийг шийдвэрлэнэ.”

**5 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**МОНГОЛ УЛСЫН ЕРӨНХИЙЛӨГЧИЙН ТУХАЙ ХУУЛЬД НЭМЭЛТ**

 **ОРУУЛАХ ТУХАЙ**

**1 дүгээр зүйл.**Монгол Улсын Ерөнхийлөгчийн тухай хуульд дор дурдсан агуулга бүхий 141 дүгээр зүйл нэмсүгэй:

 **1/141 дүгээр зүйл:**

“**141 дүгээр зүйл.Үндсэн хуулийн цэцийн гишүүнд нэр дэвшигчийг санал болгох, түүнийг эгүүлэн татахтай холбоотой саналаа хүргүүлэх**

141.1.Ерөнхийлөгч Монгол Улсын Үндсэн хуулийн цэцийн тухай хуулийн 5, 6 дугаар зүйл болон энэ хуулийн 141.4-д заасан журмын дагуу Цэцийн гишүүнд нэр дэвшигчийг санал болгох тухай зарлиг гаргана.

141.2.Энэ хуулийн 141.1-д заасан зарлиг гаргахаас өмнө тухайн нэр дэвшигч Цэцийн гишүүнд тавих болзол, шаардлагыг бүрэн хангасан талаарх танилцуулгыг цахим хуудаст таваас доошгүй ажлын өдөр нийтэд нээлттэй байршуулна.

141.3.Санал болгосон нэр дэвшигчийг Улсын Их Хурал томилохоос татгалзсан бол Ерөнхийлөгч 30 хоногийн дотор энэ зүйлд заасны дагуу өөр нэр дэвшигчийг дахин санал болгоно.

141.4.Ерөнхийлөгч Цэцийн гишүүнд тавих болзол, шаардлагыг хангах боломжтой хүмүүсийг судлах, ярилцлага хийх, ил тод байх, олон нийтийн болон мэргэжлийн байгууллагын оролцоог хангах зэрэг асуудлыг зохицуулсан журмыг энэ хуульд нийцүүлэн баталж, цахим хуудастаа байршуулна.

141.5.Ерөнхийлөгчөөс санал болгосны дагуу томилогдсон Цэцийн дарга, гишүүнийг эгүүлэн татах үндэслэлтэй тухай Цэцийн шийдвэр гарсан бол Ерөнхийлөгч уг шийдвэрийг хүлээн авсан өдрөөс хойш ажлын таван өдрийн дотор саналаа Улсын Их Хуралд хүргүүлнэ.”

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**МОНГОЛ УЛСЫН ШҮҮХИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Монгол Улсыншүүхийн тухай хуулийн дараах хэсэг, заалтыг дор дурдсан агуулгаар өөрчлөн найруулсугай:

 **1/6 дугаар зүйлийн 6.4 дэх хэсэг:**

“6.4.Хэрэг, маргааныг хянан шийдвэрлэхэд хэрэглэх хууль, Монгол Улсын олон улсын гэрээ нь Монгол Улсын Үндсэн хуульд нийцээгүй гэж анхан эсхүл давж заалдах шатны шүүх үзвэл тухайн хэрэг, маргаан хянан шийдвэрлэх ажиллагааг түдгэлзүүлж, саналаа Улсын дээд шүүхийн холбогдох танхимд гаргана.”

**2/25 дугаар зүйлийн 25.8 дахь хэсгийн 25.8.7 дахь заалт:**

“25.8.7.Монгол Улсын Үндсэн хуулийн цэцийн тухай хуулийн 5, 6 дугаар зүйл болон энэ хуулийн 26 дугаар зүйлд заасан журмын дагуу Цэцийн гишүүнд нэр дэвшигчийг санал болгох;”

**2 дугаар зүйл.**Монгол Улсыншүүхийн тухай хуульд дор дурдсан агуулга бүхий дараах хэсэг, заалт нэмсүгэй:

 **1/6 дугаар зүйлийн 6.5, 6.6, 6.7, 6.8, 6.9 дахь хэсэг, тайлбар:**

“6.5.Хэрэг, маргааныг хянан шийдвэрлэхэд хэрэглэх хууль, Монгол Улсын олон улсын гэрээ Үндсэн хуульд нийцээгүй тухай энэ хуулийн 6.4-т заасны дагуу ирүүлсэн саналыг Улсын дээд шүүхийн танхимын нийт шүүгчийн гуравны нэгээс доошгүй нь үндэслэлтэй гэж үзвэл Үндсэн хуулийн цэц /цаашид “Цэц” гэх/-д хүсэлт гаргана.

6.6.Улсын дээд шүүх хяналтын журмаар хэрэг, маргааныг хянан шийдвэрлэхэд хэрэглэх хууль, Монгол Улсын олон улсын гэрээ нь Үндсэн хуульд нийцээгүй гэж үзвэл тухайн хэрэг, маргаан хянан шийдвэрлэх ажиллагааг түдгэлзүүлж, хүсэлтийг Цэцэд гаргана.

6.7.Энэ хуулийн 6.4, 6.5, 6.6-т заасан санал, хүсэлт нь уг хууль, гэрээг хэрэглэснээр Үндсэн хууль зөрчигдөнө гэж үзсэн үндэслэлийг тухайн хэргийн үйл баримтад тулгуурлан тодорхойлно. Хүсэлтэд хэргийн материалын баталгаажуулсан хуулбарыг хавсаргана.

6.8.Хэргийн оролцогч энэ хуулийн 6.4-т заасан санал гаргах талаар тухайн шүүхэд, энэ хуулийн 6.6-т заасан хүсэлт гаргах талаар хяналтын шатны шүүх хуралдааны бүрэлдэхүүнд тус тус хүсэлт гаргаж болно.

Тайлбар:Энэ хуульд заасан “үндсэн эрх” гэж Үндсэн хуулийн цэцэд маргаан хянан шийдвэрлэх тухай хуулийн 3.1.7-д заасныг ойлгоно.”

**2/25 дугаар зүйлийн 25.7 дахь хэсгийн 25.7.6 дахь заалт:**

“25.7.6.Цэц шүүхийн шийдвэрийн үйлчлэлийг түдгэлзүүлж, Монгол Улсын Үндсэн хуулийн Тавин нэгдүгээр зүйлийн 1 дэх хэсгийн 3-т заасны дагуу үндсэн эрхийг хамгаалах асуудлыг шилжүүлсэн тохиолдолд уг шүүхийн шийдвэрийг шинээр илэрсэн нөхцөл байдлын улмаас хянан үзэж, тухайн асуудлыг Цэцийн дүгнэлтийн дагуу үндсэн эрхэд нийцүүлэн хянан шийдвэрлэх эсхүл холбогдох шүүхэд шилжүүлэх;”

**3/25 дугаар зүйлийн 25.8 дахь хэсгийн 25.8.12 дахь заалт:**

“25.8.12.Улсын дээд шүүхээс санал болгосны дагуу томилсон Цэцийн дарга, гишүүнийг эгүүлэн татах үндэслэлтэй тухай Цэцийн шийдвэр гарсан бол уг шийдвэрийг хүлээн авсан өдрөөс хойш ажлын таван өдрийн дотор саналаа Улсын Их Хуралд хүргүүлэх.”

**4/26 дугаар зүйлийн 26.6, 26.7, 26.8, 26.9 дэх хэсэг:**

“26.6.Улсын дээд шүүх хяналтын шатны шүүхийн шүүгчдээс Цэцийн гишүүнд нэр дэвшигчийг нийт шүүгчийнхээ олонхын саналаар нууц санал хураалтаар сонгоно.

26.7.Улсын дээд шүүх саналаа Улсын Их Хуралд хүргүүлэхээс өмнө тухайн нэр дэвшигч Цэцийн гишүүнд тавих болзол, шаардлагыг бүрэн хангасан талаарх танилцуулгыг цахим хуудастаа таваас доошгүй ажлын өдөр байршуулна.

26.8.Санал болгосон нэр дэвшигчийг Улсын Их Хурал томилохоос татгалзсан бол Улсын дээд шүүх 30 хоногийн дотор энэ зүйлд заасны дагуу өөр нэр дэвшигчийг дахин санал болгоно.

26.9.Улсын дээд шүүх Цэцийн гишүүнд тавих болзол, шаардлагыг хангах боломжтой хүмүүсийг судлах, ярилцлага хийх, ил тод байх, олон нийтийн болон мэргэжлийн байгууллагын оролцоог хангах зэрэг асуудлыг зохицуулсан журмыг энэ хуульд нийцүүлэн баталж, цахим хуудастаа байршуулна.”

**5/35 дугаар зүйлийн 35.2 дахь хэсэг:**

“35.2.Улсын дээд шүүхээс санал болгосны дагуу томилогдсон Цэцийн гишүүний бүрэн эрхийн хугацаа дуусгавар болсон хүн шүүгчийн өндөр насны тэтгэвэрт гарах насны дээд хязгаарт хүрээгүй бол Ерөнхий зөвлөл түүнийг хяналтын шатны шүүхийн шүүгчээр томилуулах тухай саналыг Ерөнхийлөгчид хүргүүлэх бөгөөд энэ тохиолдолд шүүгчид нэр дэвшигчийн шалгалт авахгүй.”

**6/40 дүгээр зүйлийн 40.2 дахь хэсгийн 40.2.10 дахь заалт:**

“40.2.10.Хяналтын шатны шүүхийн шүүгч Цэцийн гишүүнээр томилогдсон.”

**3 дугаар зүйл.**Монгол Улсын шүүхийн тухай хуулийн 25 дугаар зүйлийн 25.8 дахь хэсгийн 25.8.5 дахь заалтын “Үндсэн хуулийн цэц,” гэснийг, мөн хэсгийн 25.8.6 дахь заалтын “, эсхүл энэ хуулийн 6.4-т заасан саналыг” гэснийг тус тус хассугай.

**4 дүгээр зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Эрүүгийн хуулийн 21.1 дүгээр зүйлийн 1 дэх хэсгийн“шүүхэд” гэснийг “шүүх, Үндсэн хуулийн цэцэд” гэж, 21.2 дугаар зүйлийн 1 дэх хэсгийн “шүүхэд” гэснийг “шүүх, Үндсэн хуулийн цэцэд” гэж, 21.3 дугаар зүйлийн 1 дэх хэсгийн “шүүхэд” гэснийг “шүүх, Үндсэн хуулийн цэцэд” гэж, 21.4 дүгээр зүйлийн 1 дэх хэсгийн “шүүхэд” гэснийг “шүүх, Үндсэн хуулийн цэцэд” гэж, 21.5 дугаар зүйлийн 2 дахь хэсгийн “шүүгч” гэснийг “шүүгч, Үндсэн хуулийн цэцийн гишүүн” гэж, 21.6 дугаар зүйлийн 1 дэх хэсгийн “Шүүгч” гэснийг “Үндсэн хуулийн цэцийн гишүүн, шүүгч” гэж тус тус өөрчилсүгэй.

**2 дугаар зүйл.**Эрүүгийн хуулийн 21.1 дүгээр зүйлийн 2 дахь хэсгийн “шүүгч,” гэсний дараа “Үндсэн хуулийн цэцийн гишүүн,” гэж нэмсүгэй.

**3 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**НИЙГМИЙН ДААТГАЛЫН САНГААС ОЛГОХ ТЭТГЭВРИЙН ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Нийгмийн даатгалын сангаас олгох тэтгэврийн тухай хуульд дор дурдсан агуулгатай дараах хэсэг нэмсүгэй:

 **1/9 дүгээр зүйлийн 9.5 дахь хэсэг:**

“9.5.Үндсэн хуулийн цэцийн гишүүнээр ажиллаж байсан хүний өндөр насны тэтгэврийг Үндсэн хуулийн цэцийн гишүүний цалин хөлсний 60-аас доошгүй хувиар бодож тогтооно.”

**2/20 дугаар зүйлийн 20.8 дахь хэсэг:**

“20.8.энэ хуулийн 9.5-д заасан даатгуулагч тэтгэвэр тогтоолгох тохиолдолд сарын дундаж цалин хөлс, түүнтэй адилтгах орлогыг тодорхойлохдоо Үндсэн хуулийн цэцийн гишүүнээр ажиллаж байх хугацаанд шимтгэл төлсөн цалин хөлс, түүнтэй адилтгах орлогын нийлбэрийг түүний шимтгэл төлсөн нийт сарын тоонд хувааж бодно.”

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**НИЙГМИЙН ДААТГАЛЫН САНГААС ОЛГОХ ТЭТГЭМЖИЙН ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Нийгмийн даатгалын сангаас олгох тэтгэмжийн тухай хууль /шинэчилсэн найруулга/-д дор дурдсан агуулгатай дараах хэсэг нэмсүгэй:

**1/2 дугаар зүйлийн 2.1 дэх хэсгийн 2.1.5 дахь заалт:**

“2.1.5.Монгол Улсын Үндсэн хуулийн цэцийн тухай хуулийн 16 дугаар зүйлд заасан тэтгэмж.”

**2/14 дүгээр зүйлийн 14.1 дэх хэсгийн 14.1.4 дэх заалт:**

“14.1.4.Энэ хуулийн 2.1.5-д заасан тэтгэмжийг Монгол Улсын Үндсэн хуулийн цэцийн тухай хуулийн 16 дугаар зүйлд заасан тэтгэмж авах нөхцөл бүрдсэн өдрөөс хойш 4 долоо хоногийн дотор, хүндэтгэн үзэх шалтгаантай бол 3 сарын дотор.”

**2 дугаар зүйл.**Нийгмийн даатгалын сангаас олгох тэтгэмжийн тухай хуулийн 15 дугаар зүйлийн 15.1 дэх хэсгийн “ажилгүйдлийн” гэсний дараа “болон Монгол Улсын Үндсэн хуулийн цэцийн тухай хуулийн 16 дугаар зүйлд заасан” гэж нэмсүгэй.

**3 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**НИЙГМИЙН ДААТГАЛЫН ЕРӨНХИЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Нийгмийн даатгалын ерөнхий хуулийн 4 дүгээр зүйлийн 4.1 дэх хэсгийн 4.1.16 дахь заалтын “ажилгүй болох” гэсний дараа “болон Монгол Улсын Үндсэн хуулийн цэцийн тухай хуулийн 16 дугаар зүйлд заасан” гэж нэмсүгэй.

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**Монгол улсын хууль**

|  |  |  |
| --- | --- | --- |
|  |  |  |

2024 оны ... дугаар сарын ... ны өдөр Төрийн ордон, Улаанбаатар хот

**ТӨРИЙН АЛБАНЫ ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Төрийн албаны тухай хуулийн 61 дүгээр зүйлд дор дурдсан агуулга бүхий хэсэг нэмсүгэй:

 **1/61 дүгээр зүйлийн 61.3 дахь хэсэг:**

“61.3.Монгол Улсын Үндсэн хуулийн цэцийн тухай хуулийн 7.2.2-т заасан үндэслэлээр Үндсэн хуулийн цэцийн гишүүнээс чөлөөлөгдвөл гишүүнээр томилогдохын өмнөх ажилд нь эгүүлэн ажиллуулах, тийм боломжгүй бол түүнтэй тэнцэх цалин хангамж бүхий ажлаар хангана. Хэрэв тийм боломжгүй бол ажил эрхлэх хүртэлх 6 сарын хугацаанд Үндсэн хуулийн цэцийн гишүүн байсан үеийн авч байсан цалингийн хэмжээнээс бууруулахгүйгээр тэтгэмж, хэрэв бага цалинтай ажил эрхэлж байгаа бол цалингийн зөрүүтэй тэнцэх хэмжээний тэтгэмж улсын төсвөөс мөн хугацаанд олгоно.”

**2 дугаар зүйл.**Энэ хуулийг Монгол Улсын Үндсэн хуулийн цэцийн тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ